Elevi ai Școlii „Ion Creangă” în mobilitate Erasmus în Portugalia

	În Școala Gimnazială „Ion Creangă” Suceava se află în derulare, în aceste săptămâni, o serie de activități de mobilitate în scopul învățării pentru elevi și pentru personalul școlar, în cadrul unui proiect Erasmus finanțat de Uniunea Europeană. 
	Prima dintre aceste activități a avut loc în perioada 23 februarie - 1 martie, în Portugalia. Un grup de patru elevi, selectați de comisia de coordonare a proiectelor europene din cadrul școlii, împreună cu un cadru didactic însoțitor a ajuns în orașul portughez Águeda, unde organizația-gazdă a fost consorțiul școlar Agrupamento de Escolas de Valongo do Vouga [AEVV].  
	Pe parcursul săptămânii 24-28 februarie, cei cinci participanți în proiect, elevii Denisa Cristina Puiu, Maria Munteanu (din clasa a VII-a), Matei Alexandru Ciobanu și Andrei Cosmin Păun (din clasa a VIII-a) și cadrul didactic însoțitor Irina Baciuc, au avut un program intens de activități, organizate de AEVV.
	Grupul din România a fost întâmpinat cu căldură de către organizația parteneră apoi  a fost primit în salonul nobil al primăriei din localitatea Valongo do Vouga. Acolo a avut loc un schimb de cuvinte de bun-venit și de suveniruri simbolice, specifice fiecărei regiuni. Întregul grup s-a deplasat la Macinhata do Vouga, la Muzeul Feroviar, unde primarul acestei localități învecinate a oferit participanților un tur ghidat al acelui spațiu muzeal. După ora prânzului, care a fost servit la cantina școlii gazdă, elevii români au asistat la o oră de engleză și una de limba portugheză.
	A doua zi a săptămânii de mobilitate a fost dinamică și plină de provocări pentru cei patru elevi ai Școlii „Ion Creangă” care, integrați într-un grup de 12 elevi ai organizației gazdă, au pornit într-o vânătoare de comori prin municipiul Águeda, pusă la cale de o mână de tineri voluntari veniți acolo din diverse țări europene, coordonați de Centrul de Tineret din această localitate. Activitatea, desfășurată în aer liber,  a oferit adolescenților români oportunitatea de a explora un oraș necunoscut, de a-i descoperi frumusețea și de a afla informații despre cultura, istoria și tradițiile acestuia, Águeda fiind cunoscută drept „orașul colorat”. Ghidați de o hartă și de simboluri și citate pregătite de voluntari, elevii din cele două țări au depășit împreună bariere și blocaje lingvistice, s-au eliberat de inhibiții, și-au dezvoltat simțul de orientare și spiritul de observație, au devenit împreună o echipă. 
	Ziua a continuat cu vizita la Biblioteca Municipală unde a avut loc și un atelier de lectură, într-o atmosferă relaxantă, în cadrul căruia comunicarea a fost facilitată de doamna profesoară Irina Baciuc, care este traducător de limbă portugheză. Ultima activitate a zilei de marți a fost o vizită la Centrul de Arte din Águeda, o clădire modernă, spațioasă, sediu al teatrului și spațiu de expoziții.
	În zilele de miercuri și joi elevii Școlii „Ion Creangă”  și cadrul didactic însoțitor au participat activ la diverse ore: matematică, educație fizică, geografie și științe, în cadrul cărora ei au observat modele de bune-practici pe teme precum folosirea instrumentelor digitale în învățare, incluziune și diversitate, sustenabilitate, angajament civic și protejarea mediului și au identificat valori comune celor două țări partenere. De asemenea, cei patru adolescenți au prezentat un moment de dans tradițional îmbrăcați în cămăși populare, au pregătit o scurtă prezentare PPT a României, ca mai apoi să se alăture elevilor școlii din Valongo do Vouga în pașii ritmați de dans tradițional portughez. 
	Finalul activităților comune a fost marcat de un interviu luat celor cinci participanți români de către elevi ai Clubului de Jurnalism din școala parteneră și de un moment festiv, când directoarea școlii a înmânat fiecăruia diplome iar adolescenții au primit îmbrățișări de la noii prieteni pe care și i-au făcut pe parcursul celor patru zile împreună.
	În ultima zi din proiect elevii au avut oportunitatea să viziteze, ghidați de doamna  profesoară Baciuc, elegantul oraș istoric Porto, de pe malul fluviului Douro, de unde au rămas cu amintiri de neuitat. 
	Școala Gimnazială „Ion Creangă” pregătește noi mobilități pentru elevi și cadre didactice în următoarele două săptămâni, organizate de doamna profesor coordonator al proiectelor europene Georgeta Cîmpan. Doamna director al școlii sucevene, prof. dr. Elena Luminița Martiniuc, susține desfășurarea programelor Erasmus pe care le consideră „de extremă importanță pentru promovarea interculturalității în mediul școlar și social, pentru oportunitățile de dezvoltare și integrare pe care le oferă elevilor și pentru întărirea parteneriatelor cu instituții de învățământ din alte state membre în vederea consolidării calității proceselor de învățare informală și nonformală”.  

